দরজায় তালা। ক্যামেরার সামনে পড়ে যান ওই বাড়ির কেয়ারটেকার। রাধা বাগরির কথা জিজ্ঞাসা করতেই তিনি একেবারে অগ্নিশর্মা। মুখের ওপর দরজা বন্ধ করে চম্পট দিলেন তিনি। দেখুন সেই ভিডিও...
 নিজস্ব প্রতিবেদন: কোথায় রাধা বাগরি? বিধ্বংসী অগ্নিকাণ্ডের পর থেকেই বাগরি মার্কেটের মালিক রাধা বাগরির কোনও খোঁজ নেই। বালিগঞ্জ প্লেসে তাঁর বিশাল বাড়িতে ঘুরে গেছে পুলিস। কিন্তু রাধা বাগরির খোঁজ মেলেনি। সেই বাড়িতে সরেজমিনে জি চব্বিশ ঘণ্টা। দরজায় তালা। ক্যামেরার সামনে পড়ে যান ওই বাড়ির কেয়ারটেকার। রাধা বাগরির কথা জিজ্ঞাসা করতেই তিনি একেবারে অগ্নিশর্মা। মুখের ওপর দরজা বন্ধ করে চম্পট দিলেন তিনি। দেখুন সেই ভিডিও...  বারবার বলা সত্ত্বেও অগ্নি নির্বাপন ব্যবস্থার তোয়াক্কা করেননি বাগরি মার্কেটের মালিকরা। জুলাই মাসে মেয়রের সঙ্গে বৈঠকে তাঁদের সতর্ক করে ট্রেড লাইসেন্স দেওয়া হয়। ফায়ার লাইসেন্স ছাড়াই দেওয়া হয় এই লাইসেন্স। যথোপযুক্ত অগ্নি নির্বাপন ব্যবস্থা তৈরি  করে  ফায়ার লাইসেন্স নেওয়ার জন্য নির্দেশ দেওয়া হয় বাগরিদের। পুরসভার বৈঠকের সেই চিঠি  জি ২৪ ঘণ্টার  হাতে এসেছে। এদিকে, বাগরি মার্কেটের পরিস্থিতি খতিয়ে দেখতে গিয়ে ব্যবসায়ীদের ক্ষোভের মুখে পড়েন পুর ও নগরোন্নয়ন মন্ত্রী ফিরহাদ হাকিম।  মালিককে অবিলম্বে  গ্রেফতারের দাবিতে ক্ষোভ উগরে দেন তাঁরা। মন্ত্রীকে সামনে পেয়ে মালিকের বিরুদ্ধে নানাবিধ অভাব অভিযোগ জানান তাঁরা। মালিককে গ্রেফতারের আশ্বাস দেন ফিরহাদ হাকিম। তিনি জানিয়েছেন, এফআইআর দায়ের হলেই ব্যবস্থা নেওয়া হবে।  ওসিকে বাগরি মার্কেটের মালিককে গ্রেফতারির নির্দেশ দিয়েছেন মন্ত্রী।